สกู๊ป  :  เสียงตอบรับ...ใบขับขี่ QR Code
การเพิ่มคิวอาร์โค้ดลงในใบอนุญาตขับขี่ เพื่อให้เกิดการเชื่อมโยงข้อมูลของประชาชน กับหน่วยงานต่างๆที่เกี่ยวข้อง สร้างแรงจูงใจให้ประชาชนทั้งที่มีใบอนุญาตขับขี่ตลอดชีพ และผู้ที่ใบอนุญาตขับขี่ยังไม่หมดอายุมาขอทำใบอนุญาตขับขี่แบบใหม่จำนวนมาก 


แถวประชาชนที่รอคิวเพื่อขอรับบริการเปลี่ยนใบอนุญาตขับขี่แบบใหม่ ที่มีความทันสมัย แข็งแรง และนำนวัตกรรมในยุค 4.0  อย่างคิวอาร์โค้ดมาใช้ ที่กรมการขนส่งทางบก เริ่มนำมาใช้ตั้งแต่วันที่ 4 กันยายน ถือเป็นภาพสะท้อนการตอบรับที่ดีจากประชาชน

ทั้งผู้ที่ใบขับขี่หมดอายุ หรือแม้แต่ผู้ที่ใบขับขี่ยังไม่หมดอายุก็ตาม อย่างนายเลิศ มาเจริญ วัย 70 ปี ที่แม้ว่าใบอนุญาตขับขี่ที่มีจะเป็นแบบตลอดชีพ ซึ่งกรมการขนส่งจะยังอนุญาตให้ใช้ต่อได้  แต่ส่วนตัวมองว่าใบอนุญาตขับขี่รูปแบบใหม่ เป็นใบขับขี่ที่จะช่วยในการอำนวยความสะดวกในการขับขี่ หรือเมื่อเกิดเหตุการณ์ฉุกเฉินเกิดขึ้น ก็สามารถขอความช่วยเหลือได้อย่างทันท่วงที


เช่นเดียวกับนางสาวพรรณี วงษ์พระจันทร์ มองว่าการเพิ่มคิวอาร์โค้ดลงไปในใบอนุญาตขับขี่นั้น จะส่งผลดีกับผู้ใช้ในการรับรู้ข้อมูลข่าวสารของทางกรมการขนส่งทางบก พร้อมกับยังสามารถตรวจสอบ เมื่อต้องใช้บริการขนส่งสาธารณะ ในกรณีเกิดเหตุการณ์ฉุกเฉิน หรือ พนักงานขับรถมีพฤติกรรมไม่เหมาะสม พร้อมกับอยากให้เข้มงวดกับการออกใบอนุญาตเพื่อคัดกรองผู้ขับขี่ให้เกิดความปลอดภัยบนท้องถนนให้ได้มากที่สุด



สำหรับประชาชนที่ใบอนุญาตขับขี่เดิมยังไม่หมดอายุ และต้องการทำใบอนุญาตขับขี่ใหม่ จะได้รับยกเว้นค่าใช้จ่าย 100 บาท กรณีทำใบอนุญาตขับขี่รถยนต์ชั่วคราว จากอัตราเดิม 305 บาท เสียเฉพาะค่าธรรมเนียมและค่าคำขอรวม 205 บาท กรณีใบอนุญาตขับขี่รถยนต์ส่วนบุคคล จากอัตราเดิมคือ 605 บาท เสียเฉพาะค่าธรรมเนียมและค่าคำขอรวม 505 บาท ส่วนผู้ที่ถือใบอนุญาตขับขี่แบบตลอดชีพ หากจะเปลี่ยนเป็นบัตรแบบใหม่จะเสียค่าธรรมเนียม 105 บาท เพื่อเปลี่ยนเป็นใบแทน เหมือนบัตรสูญหาย หากเปลี่ยนชื่อ เสียค่าธรรมเนียม 55 บาท

การเพิ่มคิวอาร์โค้ดลงในใบอนุญาตขับขี่ กรมการขนส่งทางบกมุ่งหวังให้ประชาชนเกิดการรับรู้ข้อมูลข่าวสาร และเชื่อมโยงข้อมูลการกระทำความผิดของจากสำนักงานตำรวจ พร้อมกับให้ยากต่อการปลอมแปลง ยกระดับมาตรฐานการอนุญาตการขับขี่ของไทย ให้ทุกการขับขี่บนท้องถนนนั้นเกิดความปลอดภัย กับการใช้เทคโนโลยีในยุค 4.0